b'\n_START_ARTICLE_\nJ\xc3\xb3zef Rotblat\n_START_PARAGRAPH_\nSir J\xc3\xb3zef Rotblat (4. marraskuuta 1908 Varsova, Puola \xe2\x80\x93 31. elokuuta 2005 Lontoo, Yhdistynyt kuningaskunta) oli puolalaissyntyinen, pitk\xc3\xa4\xc3\xa4n Britanniassa ty\xc3\xb6skennellyt fyysikko. Vuonna 1995 Rotblat sai Nobelin rauhanpalkinnon yhdess\xc3\xa4 Pugwash Conferences on Science and World Affairs -organisaation kanssa ydinaseriisunnan edist\xc3\xa4misest\xc3\xa4._NEWLINE_Rotblat valmistui Varsovan yliopistosta ja ty\xc3\xb6skenteli yliopistossa ja muissa tieteellisiss\xc3\xa4 instituutioissa vuoteen 1939 asti.  Silloin h\xc3\xa4n sai ty\xc3\xb6paikan Liverpoolin yliopistosta. Vuonna 1944 h\xc3\xa4net palkattiin Yhdysvaltoihin ydinpommin valmistamista tavoittelevaan Manhattan-projektiin. Kun h\xc3\xa4nelle selvisi, ettei Natsi-Saksa pystyisi valmistamaan vastaavaa pommia, h\xc3\xa4n erosi hankkeesta ja palasi Liverpooliin. Vuonna 1950 h\xc3\xa4n siirtyi Lontooseen harjoittamaan l\xc3\xa4\xc3\xa4ketieteellist\xc3\xa4 fysiikkaa._NEWLINE_Rotblantista tuli yksi huomattavimmista ydinvarustelukisan arvostelijoista. H\xc3\xa4n allekirjoitti Russellin\xe2\x80\x93Einsteinin manifestin 1955 ja perusti Bertrand Russellin kanssa Pugwash-konferenssin 1957. H\xc3\xa4n toimi kylm\xc3\xa4st\xc3\xa4 sodasta huolimatta l\xc3\xa4nnen ja id\xc3\xa4n tieteilij\xc3\xb6iden v\xc3\xa4lisen\xc3\xa4 yhdyssiteen\xc3\xa4. H\xc3\xa4n ajatteli, ett\xc3\xa4 tieteilij\xc3\xb6ill\xc3\xa4 tulisi olla l\xc3\xa4\xc3\xa4k\xc3\xa4rien Hippokrateen valaa vastaava moraalinen ohjeisto.'